
PRAGUE QUADRENNIAL 
OF PERFORMANCE DESIGN AND SPACE 2015
Εισαγωγικό σημείωμα
Η Διεθνής Έκθεση Prague Quadrennial of Performance Design and Space (PQ), αποτελεί σε παγκόσμιο επίπεδο τη σημαντικότερη έκθεση γύρω από τον παραστατικό χώρο, την σκηνογραφία και την θεατρική Αρχιτεκτονική. Η Έκθεση ξεκίνησε το 1967 και διοργανώνεται κάθε τέσσερα χρόνια από το Υπουργείο Πολιτισμού της Τσέχικης Δημοκρατίας σε συνεργασία με το Ινστιτούτο Τεχνών & Θεάτρου της Πράγας. Περιλαμβάνει τρεις βασικές διαγωνιστικές ενότητες: 
α) ενότητα Χωρών και περιοχών (Section of Countries and Regions)

β) ενότητα θεατρικής Αρχιτεκτονικής (Architecture Section)

γ) Ενότητα Εκπαιδευτικών Τμημάτων (Student section).
Η συμμετοχή στην έκθεση αυτή είναι μια από τις σημαντικότερες διεθνείς συνεργασίες του Ε.Κ.Δ.Ι.Θ. και τελεί ήδη υπό την αιγίδα της Ελληνικής Εθνικής Επιτροπής για την UNESCO.
Αποτελεί ένα δίαυλο παρουσίασης της Ελληνικής σκηνογραφίας, των παραστατικών Τεχνών και της θεατρικής Αρχιτεκτονικής στο εξωτερικό. Μέσα από την συμμετοχή της Ελλάδας στην έκθεση ενισχύεται ο διάλογος των Ελλήνων καλλιτεχνών με τους ομότεχνούς τους από το εξωτερικό.
Δίνεται η δυνατότητα ανταλλαγής ιδεών, εμπειριών, προτάσεων αλλά και συνεργασιών σε διεθνές επίπεδο. Προβάλλεται ο σύγχρονος ελληνικός πολιτισμός σε διεθνή ορίζοντα και δίνεται το στίγμα της σύγχρονης πολιτισμικής ταυτότητας της χώρας μας. Ενισχύεται η θέση της χώρας μας στη διεθνή καλλιτεχνική πραγματικότητα τόσο μέσα από την παρουσίαση του καλλιτεχνικού προϊόντος της όσο και μέσα από τις μέχρι τώρα βραβεύσεις της.
Μέχρι στιγμής η Ελλάδα έχει εκπροσωπηθεί στην PQ πέντε φορές (1991, 1995, 2003, 2007 & 2011) από σημαντικούς καλλιτέχνες αποσπώντας διακρίσεις (Χρυσό Μετάλλιο στη Θεατρική Αρχιτεκτονική το 1991 & 2011, Αργυρό Μετάλλιο στη Σκηνογραφία το 1995 & 2003, Τιμητική Διάκριση για το Ελληνικό περίπτερο το 2003 και το βραβείο UNESCO στην ενότητα της Πανεπιστημιακής Εκπαίδευσης το 2007).

ΘΕΜΑ ΕΛΛΗΝΙΚΗΣ ΕΘΝΙΚΗΣ ΣΥΜΜΕΤΟΧΗΣ PQ 2015

«Nέες Xωρικότητες: Παραστατικές Τέχνες και υπαίθριος/ανοιχτός χώρος».

Το Ε.Κ.Δ.Ι.Θ λαμβάνοντας υπ’ όψιν τη κεντρική θεματική της προσεχούς PQ 2015 «SharedSpace: Music Weather Politics έχει διαμορφώσει το θέμα της ελληνικής συμμετοχής ως «Nέες Xωρικότητες: Παραστατικές Τέχνες και υπαίθριος/ανοιχτός χώρος».
Οι νέες χωρικότητες που προκύπτουν από τη πολύμορφη πραγμάτευση του ανοιχτού, υπαίθριου και δημόσιου χώρου βρίσκονται στον πυρήνα των αναζητήσεων της PQ 2015, αλλά και των σημαντικών διαφοροποιήσεων που έχουν λάβει χώρα διεθνώς τα τελευταία χρόνια στο πεδίο του παραστασιακού χώρου.
Όπως προκύπτει το κεντρικό θέμα της PQ 2015 και την θεματική της ελληνικής συμμετοχής, το Ε.Κ.Δ.Ι.Θ. προτίθεται να συμπεριλάβει στην ελληνική εκπροσώπηση projects από καλλιτέχνες και ομάδες, τα οποία έχουν υλοποιηθεί στην Ελλάδα τα τελευταία χρόνια και επιδεικνύουν μια νέα διευρυμένη αντίληψη της χωρικότητας του υπαίθριου/ανοιχτού χώρου.
Συγκεκριμένα, το παραστασιακό γεγονός θα πρέπει να έχει δημιουργηθεί ειδικά για τις συνθήκες του υπαίθριου/ανοιχτού χώρου και να έχει μορφοποιηθεί κατά προτεραιότητα σε διαλεκτική συνάρτηση με την εκάστοτε χωρική και ανθρωπο-γεωγραφική του υπόσταση ως αστικού, βιομηχανικού, αγροτικού, ιστορικού ή φυσικού τοπίου.
Διευκρινίζεται επίσης ότι τα έργα θα πρέπει να μην αναπαραγάγουν απλώς τις δεδομένες χωρικές συμβάσεις του κλειστού χώρου ή να χρησιμοποιούν ένα συμβατικό/σταθερό πλαίσιο υπαίθριας παραστασιακής αρχιτεκτονικής.
Το παραστασιακό γεγονός είναι δυνατόν να έχει εκφραστεί με μια πληθώρα αισθητικών μορφών ως ανθρώπινη δράση: θέατρο, χορός, performance, δρώμενα, δράσεις, παρεμβάσεις, υβριδικές μορφές κ.τ.λ. Τα έργα θα πρέπει να έχουν λάβει υπ’ όψιν τους το κοινωνικό και πολιτικό πλαίσιο των ανθρώπινων αλληλεπιδράσεων και να επαναδιαπραγματεύονται τις σχέσεις που αναπτύσσονται ανάμεσα στο καλλιτεχνικό γεγονός, τον καλλιτέχνη, το χώρο και το συμμετέχον κοινό (στοχευμένο/τυχαίο, διευρυμένο/ειδικό, προνομιούχο/αποκλεισμένο).
Για μεγάλο χρονικό διάστημα –που εκτείνεται και στην περίοδο του μοντερνισμού- οι παραστατικές τέχνες καθορίστηκαν από τον κυρίαρχο ρόλο του εσωτερικού χώρου ακολουθώντας και τα ανάλογα αναπαραστατικά συστήματα που τον υποστήριξαν– με κύριο άξονά τους ένα αυστηρό εικονικό και χωρικό φορμαλισμό, καθώς και μια δεδομένη ιεραρχική διάταξη των μορφολογικών και δομικών στοιχείων. Ο αυστηρός έλεγχος της μορφής αποτέλεσε ιδεώδη συνθήκη για πολλές από τις πρωτοπορίες του 20ου αιώνα -με την υπαγωγή του χώρου και της οπτικής σύνθεσης σε  συγκεκριμένα αισθητικά συστήματα και κώδικες της πρωτοπορίας.
Κατά την πρώτη δεκαετία του 21ου αιώνα αναδεικνύεται ένα νέο, πιο συγκεραστικό και ανοιχτό παράδειγμα -προϊόν καλλιτεχνικών ζυμώσεων που ξεκίνησαν κατά τις προηγούμενες   δεκαετίες. Οι ιεραρχημένοι ορισμοί της μορφής όπως θέατρο, χορός, όπερα κ.τ.λ. αλληλοεπιδρούν, τα όρια μεταξύ των διαφορετικών εκφραστικών μορφών καταλύονται, δημιουργώντας νέα διευρυμένα πεδία. Κεντρική σημασία κατέχουν οι σχέσεις αυξημένης αλληλεπίδρασης των θεατών με το παραστασιακό γεγονός οδηγώντας τους σε μια πιο ενεργό και απαιτητική συμμετοχή ως προς τη νοηματοδότηση του παραστασιακού γεγονότος.
Ένας από τους πλέον βασικούς άξονες αυτής της εξέλιξης αποτελεί η ερευνητική μετατόπιση από τον επινοημένο εικαστικό χώρο της σκηνογραφίας προς τη δυναμική του υπαρκτού ανοιχτού, υπαίθριου και δημόσιου χώρου. Η έξοδος αυτή από τον εσωτερικό στον ανοιχτό και υπαίθριο χώρο συνοδεύεται από αυξημένο ενδιαφέρον για την τοποειδικότητα (site-specificity) και τα ιδιαίτερα φυσικά χαρακτηριστικά του περιβάλλοντος –του τόπου και του τοπίου- τα οποία συμβάλλουν οργανικά στην διαμόρφωση του παραστασιακού γεγονότος.
Οι μετατοπίσεις αυτές σηματοδοτούν την σταδιακή απόρριψη των αναπαραστατικών συμβάσεων και του πλήρους ελέγχου της νοηματοδότησης που προσφέρει ο εσωτερικός  χώρος, καθώς και την μετάβαση στην παράμετρο του τυχαίου και αυτοσχεδιαστικού, στην αμφισημία και την πολυπλοκότητα του υπαίθριου χώρου. Οι νέες αυτές χωρικοτήτες αναδεικνύουν το παραστασιακό γεγονός ως κατά βάση τοποειδικό και σχεσιολογικό.
Η έξοδος από τον εσωτερικό χώρο και η τοποθέτηση του παραστασιακού γεγονότος σε ένα διευρυμένο καλλιτεχνικό πεδίο οδηγεί συχνά σε μια μεταιχμιακή τοποθέτηση με την εξωτερική πραγματικότητα, το πεδίο της καθημερινότητας και της καθημερινής ζωής και συνδέεται μεταξύ άλλων με τις έννοιες και συνθετικές πρακτικές του ευρήματος-αντικείμενου/χώρου/ήχου/κειμένου (found space/text/sound/object).
Η πιο οριακά διαλεκτική σχέση με το πεδίο της καθημερινότητας και του συλλογικού γίγνεσθαι συνδέεται επίσης με την αυξανόμενη στοχευμένη κοινωνικοπολιτική και πολιτισμική νοηματοδότηση του παραστασιακού γεγονότος, ιδιαίτερα μέσω της χρήσης του υπαίθριου και δημόσιου χώρου, και της κεντρικής θέσης που κατέχει αυτός ως προς τη σύλληψη, τη διαμόρφωση, την παρουσίαση και τη συμμετοχική θέαση του παραστασιακού γεγονότος.
Ενδεικτικά: H σχέση της παράστασης με τον τόπο που λαμβάνει χώρα (τοπο-ειδικότητα: site-specificity) θα μπορούσε να πραγματεύεται τις εξής περιοχές:
1. Παραστασιακό γεγονός (Performance Event) στο Αστικό Τοπίο 

Διερεύνηση του δημόσιου χώρου και του αστικού μορφώματος στις διάφορες εκφάνσεις του –ως χώρου δημόσιου, αρχιτεκτονημένου, ιστορικού, κοινωνικού, βιωματικού, φαντασιακού, μυθικού.
Σημαντικό στοιχείο είναι η πρόθεση επανάκτησης του δημόσιου χώρου που στην εποχή μας τίθεται υπό καθεστώς συρρίκνωσης και κατακερματισμού μέσα από τις παγκοσμιοποιημένες κοινωνικοπολιτικές και οικονομικές στρατηγικές πολιτιστικής παραγωγής και κατανάλωσης.

2. Παραστασιακό γεγονός και «Μη–Τόποι» / «Ετεροτοπίες» / Όρια, Διάκενα & Μεταίχμια 
«Μη-τόποι»: χώροι φαινομενικά κοινόχρηστοι που αποθαρρύνουν εμφατικά τη εγκατάσταση. Κοιμητήρια, υπαίθρια σινεμά, αεροδρόμια, σταθμοί τρένων, ταράτσες πολυκατοικιών, ξενοδοχεία, κ.τ.λ. 

«Ετεροτοπίες»: χώροι θεσμοθετημένοι για να στεγάζουν την ετερότητα ως απόκλιση της κανονικότητας –φυλακές, πορνεία, ψυχιατρεία, νοσοκομεία, οίκοι ευγηρίας, κ.τ.λ. 
Ορόσημα και όρια του αστικού τοπίου: Σήματα και εμβλήματα του αστικού τοπίου, πλατείες, οδικές αρτηρίες, γέφυρες, χαράξεις του αστικού τοπίου, ιδιότυποι θύλακες, πάρκα και κήποι στο αστικό περιβάλλον, κ.ο.κ.
Απορριμματικοί και μετα-βιομηχανικοί «έρημοι χώροι» (wastelands): Διάκενα, ασυνέχειες, μεταίχμια, ενδιάμεσοι και μεταβατικοί χώροι όπως κατεδαφισμένα οικόπεδα, αστικά κενά, παρατημένα και ημιτελή έργα ανάπλασης, εγκαταλελειμμένες εκτάσεις και αρχιτεκτονήματα, αδρανή εργοτάξια, σκουπιδότοποι, κ.τ.λ.
Δρόμοι και διαδρομές: παραστασιακά γεγονότα εν κινήσει (οδικώς, σε λεωφορεία, κ.ο.κ.), παραστασιακές διαδρομές και πορείες στο αστικό περιβάλλον, προσωπικές ξεναγήσεις και χαρτογραφήσεις.

3. Παραστασιακό γεγονός και Ιστορικό Τοπίο

Παραστασιακές δράσεις και γεγονότα στη διευρυμένη έννοια του ιστορικού τοπίου: αρχαιολογικοί χώροι, αρχιτεκτονικά σπαράγματα, τοπία που φέρουν τα ίχνη μυθικής ή ιστορικής παρουσίας και μνήμης. «Μυθο-γεωγραφικές» προσεγγίσεις.

4. Παραστασιακό γεγονός στο Φυσικό ή Αγροτικό Τοπίο 

Παραστασιακή δράση στο φυσικό περιβάλλον, όπου το παραστατικό βίωμα συνδέεται με την σωματική εμπειρία της φύσης και όπου το τοπίο γίνεται μέρος της αφήγησης. «Βιοφιλικές», οικολογικές ή περιβαλλοντολογικές προσεγγίσεις.
H διευρυμένη αυτή χωρική προσέγγιση αποβαίνει ιδιαίτερα γόνιμη στην Ελλάδα. Κατ’ αρχάς λόγω της παλιμψηστοειδούς, ιστορικής διαστρωμάτωσης η οποία ορίζει ένα μεγάλο μέρος του φυσικού, αγροτικού και αστικού τοπίου στην χώρα μας και κατά δεύτερον, λόγω των αίθριων κλιματικών συνθηκών που ευνοούν την δημιουργία και τη θέαση στον υπαίθριο χώρο. Και τρίτον, λόγω της μακρόχρονης χωρικής και παραστασιακής παράδοσης της Ελλάδας σε ποικίλες μορφές του ανοιχτού και υπαίθριου χώρου.
Εκτός από τη διερεύνηση της ειδικής σημασίας του χωροχρονικά και βιωματικά προσδιορισμένου «τόπου» ενδιαφέρει η απόδοση προτεραιότητας στις ειδικές δημιουργικές συνιστώσες των καιρικών συνθηκών και του φωτός, της μουσικής, του ήχου, του σώματος, της κινησιολογίας ή της χορευτικής κίνησης, οι οποίες σε αλληλεπίδραση με τα επιμέρους στοιχεία του χώρου στοχεύουν στη δημιουργία -σύνθετα και χωρικά προσδιορισμένων- νοηματοδοτημένων προτάσεων.

ΚΕΝΤΡΙΚΟ ΘΕΜΑ PQ 2015
«SharedSpace: Music Weather Politics»
Επιπλέον η κεντρική θεματική της PQ 2015, «SharedSpace: Music Weather Politics» έχοντας ως βάση της την επαναδιαπραγμάτευση του συλλογικού χώρου περιλαμβάνει  πολυάριθμες συγγενικές αναζητήσεις ως προς τη διατύπωση νέων χωρικοτήτων- οι οποίες κινούνται ολοένα και περισσότερο σε νέες περιοχές για τις παραστατικές τέχνες, δημιουργώντας διευρυμένα διαδραστικά γνωστικά και καλλιτεχνικά πεδία.
Ενδεικτικά: η θεματική περιοχή της πολιτικής περιλαμβάνει προβληματισμούς πάνω στις κοινωνικοπολιτικές όψεις του παραστασιακού χώρου, πάνω στη δημιουργία και ενδυνάμωση του συλλογικού χώρου, αλλά και τη διττή ερμηνευτική του θέση ως συντελεστή κατακερματισμού ή ανταλλαγής. Βασικοί προβληματισμοί αποτελούν η διαδικασία μετατροπής του χώρου σε δυναμική πολιτική έκφραση -όπως και της τέχνης γενικότερα- όταν οι κανόνες και τα καθεστώτα διαταράσσονται. Η πολιτική διάσταση του χώρου που διαμορφώνει μια πολυσυλλεκτική στη βάση της ταυτότητα του χώρου, η βιωματική μετατροπή του χώρου σε τόπο μέσα από αλληλεπιδράσεις, συσχετισμούς και  διαπραγματεύσεις. Ακόμη, τα όρια και τα σύνορα, ως γραμμές επικρατειών που μπορούν να αποτελέσουν κοινό τόπο ή να αμφισβητηθούν.
Παράλληλοι ερευνητικοί προβληματισμοί αποτελούν η έμφαση στον εκτός σκηνής χώρο, όταν ο χώρος διαμορφώνεται ως διαδρομή και πορεία και η κίνηση αποτελεί πολιτική στάση. Η ταυτόχρονη διάσχιση λιγότερο ή περισσότερο προσωρινών διαδρομών που οδηγούν σε ισχυρές νοηματικές οπτικές. Η κίνηση ως πρόκληση  έντασης στο εσωτερικό των πιο δεδομένων χωρικών συστημάτων. Ο εξωτερικός χώρος, ο δρόμος και το τοπίο υπό το πρίσμα μιας τάσης σύνδεσης ή αποσύνδεσης μεταξύ των μερών.
Επίσης, ενδιαφέρον εκδηλώνεται ως προς τη σύλληψη οποιουδήποτε χώρου ως σκηνή, του χώρου ως ανοιχτή επικράτεια, ως ανοιχτό σύστημα για το παραστασιακό γεγονός: o  τρόπον τινά α-τελής παραστασιακός χώρος που υπόκειται σε συνεχή διαδικασία κατασκευής και ανακατασκευής, εναπόθεσης διαστρωματώσεων από μεταμορφώσεις του οπτικού υλικού, των σημασιών και των αφηγήσεων του παραστασιακού γεγονότος.
Στο επίκεντρο της θεματικής του χώρου είναι επίσης και η παραστατικότητα της αρχιτεκτονικής ως μια συμβιωτική σχέση ανάμεσα στο δομημένο περιβάλλον μας και τις παραστατικές τέχνες.

Επιπρόσθετα, στις θεματικές περιοχές των καιρικών συνθηκών ενδιαφέρει η βασική έμπνευση από τις περιβαλλοντικές συνθήκες του φυσικού περιβάλλοντος και οι αλληλεπιδράσεις τους με το χώρο, όπως και οι συμβολικές προεκτάσεις του εφήμερου, ασταθούς, ρευστού και τυχαίου. 
Στη θεματική της μουσικής και του ηχητικού περιβάλλοντος/τοπίου -ενδεικτικά αναφέρουμε τον χώρο ως γενεσιουργό του ήχου, την ηχητική τοπο-ειδικότητα καθώς και την   ιδιότητα του ήχου και της μουσικής να συνιστούν  μια δυναμική περιγραφή του χώρου, να  τον μεταλλάσουν και να δημιουργούν νέες χωρικότητες, νέα ηχητικά τοπία. 
Διοργάνωση/Πληροφορίες:

Ελληνικό Κέντρο του Διεθνούς Ινστιτούτου Θεάτρου
Ώρες επικοινωνίας 12.30 έως 15.30
Τηλ. επικοινωνίας: 210 3303149

E-mail: pq-gr@hellastheatre.gr & office@hellastheatre.gr

